《代次韵闻砧》
元代·方回

谁家秋夜捣衣声，遥忆良人在戍营。
野宿貔貅天一角，树移乌鹊月三更。
怨怀想像闺中切，逸韵悠扬枕上清。
砧杵催成岁迟暮，换时亦觉壮心惊。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。